### Beslutninger:

Forslaget blev på byrådsmødet den 17. august 2022 henvist til Magistraten med henblik på at indgå i budgetdrøftelserne for 2023.

###

Jordbrugspionererne - pulje til forsøgsprojekter indenfor regenerativt jordbrug

Biodiversiteten skal styrkes – både i [adresse] bugten og på land. Vores drikkevand skal beskyttes. CO2 udslippet skal ned. Befolkningen skal have adgang til sunde fødevarer. Landmanden skal kunne leve af at producere sunde, klimavenlige fødevarer. Borgerne skal spille en aktiv rolle i den grønne omstilling.

Udfordringerne er mange og måden vi dyrker jorden og producerer vores fødevarer på spiller en central rolle i dem alle.

EU’s Videnskabsakademi konkluderer i en nylig rapport at omstilling til regenerativt landbrug rummer ”lovende løsninger til at reducere klimaforandringers konsekvenser og samtidig forsyne den voksende befolkning med mad”.

Vi foreslår derfor, at der etableres en udviklingspulje målrettet forpagtere af kommunale jorder til forsøgsprojekter indenfor regenerativt jordbrug af grøntsager.

Forsøgsprojekterne skal teste, dokumentere og formidle potentialet i de regenerative dyrkningsprincipper, forretningsmodeller og forbruger-/markedspotentiale.

Radikale Venstre ønsker at afsætte 0,5 mio. kr. årligt til puljen der kører frem til 2025.